All Quiet on the Western Front (2022-rolprent)

All Quiet on the Western Front (Duits: Im Westen nichts Neues) is 'n Duitse epiese antioorlogsrolprent van 2022 wat geskoei is op die roman met dieselfde naam van 1929 deur Erich Maria Remarque. Dit is die derde rolprentverwerking van die boek, naas dié van 1930 en '79. Edward Berger was die medeskrywer, regisseur en medevervaardiger van die prent, met Felix Kammerer, Albrecht Schuch, Daniel Brühl, Sebastian Hülk, Aaron Hilmer, Edin Hasanovic en Devid Striesow in die belangrikste rolle.

links|thumb|180px|Die regisseur, medeskrywer en medevervaardiger Edward Berger.
Die rolprent speel tydens die Eerste Wêreldoorlog af en gaan oor die idealistiese jong Duitse soldaat Paul Bäumer. Nadat hy saam met sy vriende by die Duitse weermag aangesluit het, word Bäumer blootgestel aan die realiteite van die oorlog. Sy droom om 'n held te word, word verydel terwyl hy sy bes doen om net te oorleef. Die prent bevat 'n parallelle storielyn wat nie in die boek voorkom nie, wat gaan oor die vredesamesprekings teen die einde van die oorlog.

All Quiet on the Western Front se première was op 12 September 2022 op die Toronto- Internasionale Rolprentfees en is op 28 Oktober deur die stromingsdiens Netflix uitgereik. Dit het positiewe resensies gekry vir sy kunstigheid en relevante antioorlogsboodskap, maar Duitse en Engelse resensente stem nie saam oor die fliek se getrouheid aan Remarque se bronmateriaal nie.

Dit is vir 14 Baftas benoem, waarvan dit sewe gewen het, insluitend vir beste rolprent, en nege Oscars, waarvan dit vier gewen het: vir beste internasionale prent, beste kinematografie, beste oorspronklike musiek en beste produksie-ontwerp. Dit is in 2023 vir 12 Duitse Rolprent-pryse benoem en het agt gewen.

Rolverdeling

 Felix Kammerer as Paul Bäumer
 Albrecht Schuch as Stanislaus "Kat" Katczinsky
 Aaron Hilmer as Albert Kropp
 Moritz Klaus as Franz Müller
 Adrian Grünewald as Ludwig Behm
 Edin Hasanović as Tjaden Stackfleet
 Daniel Brühl as Matthias Erzberger
 Thibault de Montalembert as generaal Ferdinand Foch
 Devid Striesow as generaal Friedrichs
 Andreas Döhler as luitenant Hoppe
 Sebastian Hülk as majoor Von Brixdorf

Ontvangs
Op Rotten Tomatoes het die rolprent 'n goedkeuringsyfer van 90%, gebaseer op 165 resensies, met 'n gemiddelde punt van 8,1/10. Die webtuiste se konsensus lui: All Quiet on the Western Front is beide tydig en tydloos, en behou die krag van sy klassieke bronmateriaal deur te fokus op die betekenisloosheid van oorlog." Op Metacritic het die prent 'n punt van 76 uit 100, gebaseer op 37 resensies, wat dui op 'n "algemeen gunstige" ontvangs.

Ben Kenigsberg het in The New York Times geskryf die prent is minder indrukwekkend as die 1930-weergawe, maar hy het die klankbaan geprys, asook die parallelle storielyn van die vredesonderhandelings. Hy dink ook die aangepaste lot van die karakters is kragtig. Volgens Jamelle Bouie van The New York Times mis die prent die essensie van die roman, wat nie net antioorlog is nie maar ook die verveemding en tol uitbeeld van dié wat huis toe gekom het. Die uitsluiting van Paul se terugker huis toe omskep All Quiet on the Western Front van 'n sielkundige ondersoek van die soldaat se ondervinding en 'n veroordeling van oorlog in 'n baie eenvoudiger storie van deugdelike soldate en siniese leiers wat hulle verraai."

Mark Kermode sê daar is 'n goeie rede om dit op die groot doek te sien, al is dit op Netflix: Dit is "visueel baie, baie indrukwekkend, oorweldigend en uitputtend. Dit is hartverskeurend ... en behoort te wees." Die kultuurhistorikus Bethany Wyatt sê dit is die "beste fliek tot dusver oor die Eerste Wêreldoorlog" wat "getrou is aan die gees van Remarque se roman". Volgens Wyatt is dit moeilik om opgewasse te wees teen die einde van All Quiet on the Western Front van 1930, maar die 2022-verwerking skep sy eie klaaglied oor die manne wat nie huis toe gekom het nie."

Die rolprentvervaardiger Kimberly Peirce het Berger se regie geprys en gesê "hy vang die menslikheid van sy verhaal vas deur die transformasie van ons held van 'n pragtig onskuldige jong soldaat wat gretig is om te veg … tot 'n man wat die monster naboots wat hy wil vernietig". 

Baie Duitse resensente het die aksie geprys, maar was skepties oor die aansienlike afwyking van die boek, wat in baie Duitse skole behandel word. Soos Brittanje se New Statesman dit opsom "...in Duitsland word dit beskou as swak, sinies en vryerig na Oscars.

In 2023 het die webtuiste Collider die fliek gelys as die "Beste historiese epiese prent van alle tye". Dit skryf: "Oorlog is nie wat jy verwag nie, en die prent vermors nie tyd om die gruwels van die slagveld op 'n rou, harde en regtig weersinwekkende manier te wys nie. Dit is 'n verskriklike, pynlike fliek om te sien; ongelukkig is dit vandag beide belangrik en tydig." MovieWeb plaas dit op die 7de plek op sy lys "Beste Antioorlogse flieks Nog" en skryf:"Die gevegstonele is ongelooflik eksplisiet, en die doel van die oorspronklike én die nuwe weergawe is om die gruwels van oorlog akkuraat uit te beeld sodat niemand wat dit kyk, ooit die begeerte sal hê om te gaan nie." Dit is ook boaan die webtuiste se lys "Beste Oorlogsflieks van die Afgelope 10 Jaar".

In 2025 was dit een van die rolprente wat The New York Times se lesers gekies het vir die lys "100 Beste Flieks van die 21ste Eeu". Dit was nommer 310. 

Verwysings

Skakels

Kategorie:Duitse rolprente